Povzetek revizijskega poročila   
Pravilnost poslovanja Zagovornika načela enakosti

Računsko sodišče je izvedlo revizijo pravilnosti poslovanja **Zagovornika načela enakosti.** Cilj revizije je bil izrek mnenja o pravilnosti poslovanja Zagovornika načela enakosti v letu 2022.

Računsko sodišče je o pravilnosti poslovanja Zagovornika načela enakosti v letu 2022 izreklo mnenje s pridržkom, ker je ugotovilo, da je v naslednjih primerih posloval v neskladju s predpisi:

* v 2 primerih je izplačal prenizek dodatek za delovno dobo v skupnem znesku 146 EUR;
* za storitve grafičnega oblikovanja, storitve tiskanja ter storitve prevajanja in lekture v skupnem znesku 88.863 EUR ni izvedel postopka oddaje javnega naročila;
* prevzel je obveznosti prek dovoljenega obsega prevzemanja obveznosti v breme proračunov prihodnjih let;
* pred plačilom računov v skupni ocenjeni vrednosti 1.500 EUR ni preveril pravnega temelja in višine obveznosti;
* nekatere obveznosti je v informacijskem sistemu MFERAC evidentiral z obrazcem Finančno ovrednoten program.

Računsko sodišče je od Zagovornika načela enakosti zahtevalo predložitev **odzivnega poročila** ter mu podalo **priporočilo** za izboljšanje poslovanja.

Ljubljana, 27. novembra 2023